
Līgums 

Rīgā                                                                                                     Datums skatāms laika zīmogā
Rīgas valstspilsētas pašvaldības Ārtelpas un mobilitātes departaments, adrese: Ģertrūdes iela 36, Rīga, LV-1011, tā direktora p.i. […] personā, kurš rīkojas saskaņā ar Rīgas domes 2023. gada 30. augusta saistošo noteikumu Nr. RD-23-235-sn “Rīgas valstspilsētas pašvaldības nolikums” 41.3. un 42.3.7. apakšpunktu, Rīgas domes 2024. gada 24. janvāra nolikuma Nr. RD-24-382-no “Rīgas valstspilsētas pašvaldības Ārtelpas un mobilitātes departamenta nolikums” 7.7.  un 9.1.apakšpunktu un Rīgas valstspilsētas pašvaldības izpilddirektora 2024. gada 23. augusta rīkojumu Nr. RD-24-76-p, (turpmāk – Pasūtītājs), no vienas puses, un 
Piegādātāju apvienība “KBL&ISL”, kas sastāv no tās dalībniekiem: sabiedrības ar ierobežotu atbildību “Isliena V”, reģ. Nr.[…], un SIA “Konstruktionsgruppe Bauen Latvija”, reģ Nr.[…], juridiskā adrese, […], kas darbojas uz 2024.gada 26.augusta Piegādātāju apvienības “KBL&ISL” dalībnieku sadarbības līguma pamata un kuru pārstāv sabiedrības ar ierobežotu atbildību “Isliena V” valdes loceklis […], abi kopā (turpmāk – Puses), pamatojoties uz iepirkuma “Būvuzraudzība Jorģa Zemitāna tilta pārbūvei”, identifikācijas Nr.CAIP 2024/94, (turpmāk – Iepirkums) rezultātu, noslēdz šādu līgumu (turpmāk – Līgums):

1. Definīcijas

Līgumā lietotajiem terminiem ir normatīvajos aktos piešķirtā nozīme, ja šajā sadaļā nav noteikts savādāk.

1.1. Apakšuzņēmēji – pretendenta nolīgtas personas vai savukārt to nolīgtas personas, kuras veic būvdarbus vai sniedz pakalpojumus iepirkuma līguma izpildei.

1.2. Būvdarbu līgums - Pasūtītāja līgums ar trešo personu par Līgumā uzraugāmo būvdarbu veikšanu.
1.3. Būvuzraugs - speciālists, kurš veic normatīvajos aktos un Līgumā noteiktās būvuzrauga funkcijas būvdarbu veikšanas laikā.

1.4. Darbi – būvuzraudzība atbilstoši Līgumam, darbu daudzumu un izmaksu sarakstam, Izpildītāja piedāvājumam Iepirkumā, Būvdarbu līgumam un spēkā esošajiem normatīvajiem aktiem.
1.5.  Iepirkums – “Būvuzraudzība Jorģa Zemitāna tilta pārbūvei”, identifikācijas Nr.CAIP 2024/94.
1.6. Satiksmes organizācijas shēma – normatīvajos aktos noteiktajā kārtībā Izpildītāja izstrādāts un saskaņots dokuments (darba vietas aprīkojuma shēma saskaņā ar  Ministru kabineta 2001.gada 2.oktobra noteikumiem Nr.421 “Noteikumi par darba vietu aprīkošanu uz ceļiem”), kurš paredz Darbu veikšanas laikā nepieciešamos satiksmes organizēšanas pasākumus, kā arī satiksmes organizēšanai pielietojamos Satiksmes organizācijas tehniskos līdzekļus.

1.7. Satiksmes organizācijas tehniskie līdzekļi – ceļa zīmes, luksofori, signālstabiņi, aizsargbarjeras, gājēju barjeras, vertikālie un horizontālie ielu apzīmējumi un citi tehniskie līdzekļi.

1.8. Būvnormatīvs – Ministru kabineta 2014.gada 14.oktobra noteikumi Nr.633 „Autoceļu un ielu būvnoteikumi”.

1.9. Vispārīgie būvnoteikumi – Ministru kabineta 2014.gada 19.augusta noteikumi Nr.500 “Vispārīgie būvnoteikumi”.

2. Līguma priekšmets

2.1.  Pasūtītājs pasūta un Izpildītājs apņemas veikt Darbus saskaņā ar Līgumu, Būvuzraudzības darba uzdevumu un Izpildītāja piedāvājumu Iepirkumā (Līguma pielikums Nr.2 “Darbu daudzumu un izmaksu saraksts”) objektā “Būvuzraudzība Jorģa Zemitāna tilta pārbūvei” (turpmāk – Objekts).
2.2. Atbildīgās personas, kuras Pasūtītāja vārdā veic Darbus Objektā ir:

2.2.1. […];

2.2.2. […];

2.2.3. […];
2.2.4. […];
2.2.5. […];

2.2.6. […].

2.3. Pasūtītāja pārstāvis, kurš Pasūtītāja vārdā veic Līguma izpildes kontroli ir […]. Izpildītāju Līguma izpildes ietvaros pārstāv […]. Saziņai ar Pasūtītāju Izpildītājs vienlaicīgi izmanto Pasūtītāja e-pasta adresi: amd@riga.lv .
3. Līguma summa un maksāšanas kārtība

3.1. Līguma summa ir  229 975,00 EUR (divi simti divdesmit deviņi tūkstoši deviņi simti septiņdesmit pieci euro un 00 centi), pievienotās vērtības nodoklis (turpmāk – PVN) 21% apmērā ir 48 294,75 EUR (četrdesmit astoņi tūkstoši divi simti deviņdesmit četri euro un 75 centi). Līguma summa, ieskaitot PVN, ir 278 269,75 EUR (divi simti septiņdesmit astoņi tūkstoši divi simti sešdesmit deviņi euro un 75 centi).
3.2. Avansa samaksa netiek paredzēta.
3.3. Samaksas kārtība par veiktajiem Darbiem: 

3.3.1. samaksu, kas nepārsniedz 90% (deviņdesmit procentus) no Līguma summas, Pasūtītājs veic būvniecības ieceres dokumentācijas realizācijas laikā 1 (vienu) reizi mēnesī proporcionāli veiktajiem un Pasūtītāja pieņemtajiem Darbiem Objektā. Samaksu par attiecīgajā mēnesī veiktajiem Darbiem Pasūtītājs veic 30 (trīsdesmit)  dienu laikā no ikmēneša Darbu nodošanas - pieņemšanas akta abpusējas parakstīšanas un rēķina saņemšanas no Izpildītāja dienas, kas iesniegts Līguma 3.12.punktā noteiktajā kārtībā kārtībā
;

3.3.2. atlikusī Līguma summa tiek samaksāta 30 (trīsdesmit) dienu laikā pēc Objekta nodošanas ekspluatācijā (atzīmes par būvdarbu pabeigšanu saņemšanas) un rēķina saņemšanas no Izpildītāja dienas, kas iesniegts Līguma 3.12.punktā noteiktajā kārtībā.

3.4. Ja tiek pagarināts sākotnēji noteiktais Objekta būvdarbu periods, Darbu izmaksas netiek palielinātas. Būvdarbu apjoma izmaiņas neietekmē Objekta būvuzraudzības darbu izmaksas.
3.5. Ja Darbu laiks pārsniedz Līguma 4.1.punktā norādīto būvdarbu izpildes termiņu, kurā netiek ieskaitīts būvdarbos noteiktā tehnoloģiskā pārtraukuma laiks un būvdarbu apturēšanas laiks:

3.5.1. par Darbu veikšanu pirmajās 14 (četrpadsmit) dienās (neskaitot tehnoloģiskā pārtraukuma un būvdarbu apturēšanas laiku), Pasūtītājs samaksu par nostrādātajām dienām neveic;

3.5.2. ja Darbi nav pabeigti Līguma 4.1.punktā norādītajā būvdarbu izpildes termiņā un Pasūtītājs uzdod Izpildītājam veikt papildu Darbus pēc Līguma 3.5.1. punktā minētā termiņa, Pasūtītājs veic papildus apmaksu par Izpildītāja kvalitatīvi veiktajiem Darbiem, sākot ar nākamo dienu pēc Līguma 3.5.1. punktā noteiktā termiņa beigām. Darbu papildus apmaksas apmērs tiek aprēķināts proporcionālā (1/Līgumā paredzētais izpildes termiņš dienās) apmērā no Līguma 3.2.1.punktā norādītās summas, neieskaitot dienas, kad tiek noteikts tehnoloģiskais pārtraukums vai Darbu veikšana Objektā ir apturēta. Šādā gadījumā Puses slēdz vienošanos pie Līguma. Šajā punktā noteiktās papildus samaksas apjoms nevar pārsniegt 30% (trīsdesmit procentus) no Līguma 3.1.punktā noteiktās Līguma summas.

3.5.3. samaksu Līguma 3.5.2.punktā norādītajā gadījumā Pasūtītājs veic 30 (trīsdesmit) dienu laikā no ikmēneša Darbu nodošanas-pieņemšanas akta abpusējas parakstīšanas un rēķina saņemšanas no Izpildītāja dienas, kas iesniegts Līguma 3.12.punktā noteiktajā kārtībā, ieturot no izmaksājamas summas 10% (desmit procentus).

3.5.4. saskaņā ar Līguma 3.5.3.punktu ieturētā summa tiek samaksāta 30 (trīsdesmit) dienu laikā pēc Objekta nodošanas ekspluatācijā, abpusēja darbu nodošanas-pieņemšanas akta parakstīšanas un rēķina saņemšanas no Izpildītāja dienas, kas iesniegts Līguma 3.12.punktā noteiktajā kārtībā. 
3.6. Ja Būvdarbu līgums tiek izbeigts pirms termiņa no Izpildītāja neatkarīgu iemeslu dēļ un faktiskais Objekta būvdarbu laiks ir mazāks kā Būvdarbu līgumā noteiktais termiņš un Darbi Objektā netiek turpināti, Pasūtītājs samaksu Izpildītājam par Darbiem veic proporcionāli Pasūtītāja pieņemtajiem būvdarbiem Objektā 30 (trīsdesmit) dienu laikā pēc Darbu nodošanas-pieņemšanas akta abpusējas parakstīšanas dienas un rēķina saņemšanas, kas iesniegts Līguma 3.12.punktā norādītajā kārtībā.
3.7. Ja Objekta būvdarbu izpildei tiek noteikts tehnoloģiskais pārtraukums (būvdarbi netiek veikti) un Darbi Objektā netiek veikti, samaksu, kas nepārsniedz 90% (deviņdesmit procentus) no Līguma summas, Pasūtītājs veic proporcionāli Pasūtītāja pieņemtajiem būvdarbiem Objektā 30 (trīsdesmit) dienu laikā pēc akta par tehnoloģisko pārtraukumu abpusējas parakstīšanas dienas un rēķina saņemšanas, kas iesniegts Līguma 3.12.punktā norādītajā kārtībā.
3.8. Nosakot samaksas apmēru, tiek ņemti vērā Līguma 3.5. un 3.6.punkta nosacījumi, kā arī ieturēti aprēķinātie līgumsodi, ja tādi Izpildītājam ir aprēķināti saskaņā ar Līguma noteikumiem.
3.9. Visi maksājumi tiek veikti ar pārskaitījumu uz Līgumā norādīto Izpildītāja kontu.
3.10. Līgumā paredzētos maksājumus veic Rīgas valstspilsētas Finanšu departaments. Noformējot elektronisko rēķinu, Izpildītājs tajā norāda šādu informāciju:

Pakalpojuma saņēmējs: Rīgas valstspilsētas pašvaldība

Adrese: Rātslaukums 1, Rīga, LV-1050

NMR kods: […]
PVN reģ.Nr.: […]
Banka: Valsts kase

Bankas kods: […]
Konts: […]
RD iestāde: Rīgas valstspilsētas pašvaldības Ārtelpas un mobilitātes departaments

RD iestādes adrese: [..]
RD iestādes kods: […]
3.11. Maksājumi tiek veikti pēc tam, kad Izpildītājs iesniedzis rēķinu Līguma 3.12.punktā noteiktajā kārtībā un citus Līgumā noteiktos nepieciešamos dokumentus vai arī iestājies kāds cits Līgumā minētais nosacījums.
3.12. Rēķina formāts un iesniegšanas kārtība:

3.12.1. Izpildītājs sagatavo grāmatvedības attaisnojuma dokumentus elektroniskā formātā (turpmāk – elektronisks rēķins) atbilstoši Rīgas valstspilsētas pašvaldības portālā www.eriga.lv (turpmāk - portāls) sadaļā „Rēķinu iesniegšana” norādītajai informācijai par elektroniskā rēķina formātu;
3.12.2. Elektroniskos rēķinus apmaksai Izpildītājs iesniedz Pasūtītājam, izvēloties vienu no šādiem rēķina piegādes kanāliem:

3.12.2.1. izveido programmatūru datu apmaiņai starp Izpildītāja norēķinu sistēmu un pašvaldības vienoto informācijas sistēmu (WEB API);
3.12.2.2. augšupielādē rēķinu failus portālā www.eriga.lv atbilstoši portālā www.eriga.lv sadaļā „Rēķinu iesniegšana” norādītajai informācijai par failu augšupielādi XML formātā;
3.12.2.3. izmanto manuālu rēķina informācijas ievades Web formu portālā www.eriga.lv sadaļā „Rēķinu iesniegšana” .

3.12.3. Līgumā noteiktā kārtībā iesniegts elektronisks rēķins nodrošina Pusēm elektroniskā rēķina izcelsmes autentiskumu un satura integritāti.
3.12.4. Apmaksas termiņu skaita no dienas, kad Izpildītājs, atbilstoši portālā www.eriga.lv sadaļā „Rēķinu iesniegšana” norādītajai informācijai par elektroniskā rēķina formātu, ir iesniedzis Pasūtītājam elektronisku rēķinu ar nosacījumu, ka Izpildītājs ir iesniedzis pareizi, atbilstoši Līguma nosacījumiem aizpildītu elektronisko rēķinu un Pasūtītājs to ir pieņēmis apmaksai.
3.12.5. Izpildītājam ir pienākums portālā www.eriga.lv sekot līdzi iesniegtā elektroniskā rēķina apstrādes statusam.
3.12.6. Ja Izpildītājs ir iesniedzis nepareizi aizpildītu un/vai Līguma nosacījumiem neatbilstošu elektronisko rēķinu, Pasūtītājs šādu rēķinu apmaksai nepieņem un apmaksu neveic. Izpildītājam ir pienākums iesniegt atkārtoti pareizi un Līguma nosacījumiem atbilstoši aizpildītu elektronisko rēķinu. Šādā situācijā elektroniskā rēķina apmaksas termiņu skaita no dienas, kad Izpildītājs ir iesniedzis atkārtoto elektronisko rēķinu.
4. Termiņi
4.1. Līguma izpildi Izpildītājs uzsāk nākamajā darba dienā pēc rakstiska paziņojuma saņemšanas no Pasūtītāja par finansējuma Darbu izpildei pieejamību.

4.2. Darbi jāuzsāk pēc Līguma 4.1.punktā norādītā paziņojuma saņemšanas un jāveic visā būvdarbu periodā līdz Objekta nodošanai ekspluatācijā (atzīmes par būvdarbu pabeigšanu saņemšanai). Orientējošais būvdarbu izpildes termiņš no būvdarbu uzsākšanas dienas 18 (astoņpadsmit) mēnešu laikā.
4.3. Izpildītājam 1 (vienas) darba dienas laikā pēc Līguma 4.1.punktā norādītā paziņojuma saņemšanas un Darbu veikšanas plāna (turpmāk – DVP) saņemšanas no Būvdarbu līguma izpildītāja jāpārbauda un jāsaskaņo DVP vai nepieciešamības gadījumā jāuzdod Būvdarbu līguma izpildītājam veikt DVP precizēšanu.

4.4. Izpildītājam 3 (trīs) darba dienu laikā no Līguma 4.1.punktā norādītā paziņojuma saņemšanas vai Būvuzrauga maiņas gadījumā – 3 (trīs) darba dienu laikā no Pasūtītāja saskaņojuma saņemšanas dienas, jāiesniedz Pasūtītājam nepieciešamā dokumentācija Būvuzrauga reģistrācijai Rīgas valstspilsētas pašvaldības Pilsētas attīstības departamentā:

4.4.1. Būvuzraudzības civiltiesiskās apdrošināšanas polise un apdrošinātāja apliecinājums, ka polise attiecas uz Objektu;

4.4.2. Izpildītāja rīkojums par Būvuzrauga norīkošanu;

4.4.3. Darbu plāns, kas ietver testēšanas paraugu noņemšanu, kvalitātes novērtēšanas pasākumus, kontroles izbraukumus un citu informāciju atbilstoši Vispārīgo būvnoteikumu prasībām;

4.4.4. Līguma apstiprināta kopija;

4.4.5. saskaņotais Būvdarbu līguma izpildītāja DVP.

4.5. Ja Pasūtītājs ir konstatējis, ka Līguma 4.4.punktā minētajos dokumentos jāveic labojumi, tad Izpildītājam ne vēlāk kā 1 (vienas) darba dienas laikā no Pasūtītāja pieprasījuma saņemšanas dienas jāiesniedz labotie dokumenti.

4.6. Ja Līgumā noteiktais būvdarbu izpildes termiņš ir garāks par 2 (diviem) kalendārajiem mēnešiem no sākotnēji paredzētā būvdarbu izpildes termiņa, Būvuzraugs, sākot ar otro kalendāro mēnesi 5 (piecu) darba dienu laikā pēc kalendārā mēneša beigām, iesniedz:

4.6.1. Būvdarbu līgumā izpildītāja precizētu būvdarbu kalendāro grafiku;

4.6.2. precizētu DVP.

4.7. Pasūtītājs var noteikt būvdarbu tehnoloģisko pārtraukumu, kura laikā būvdarbi Objektā netiek veikti.

5. Izpildītāja darbinieki

5.1. Izpildītājs ir atbildīgs par Būvuzrauga un Būvuzrauga palīga, ja Līguma ietvaros Darbu izpildē tiek piesaistīts Būvuzrauga palīgs un citu Izpildītāja speciālistu drošību, kuri atrodas Objektā.

5.2. Izpildītājs nodrošina, ka Objektā esošajam personālam ir dokumenti (nodarbinātā apliecība, darba apliecība), kas norāda personāla darba devēju un pamato darbinieka atrašanos Objektā, un tie tiek uzrādīti pēc Pasūtītāja pārstāvja vai kompetentu institūciju pieprasījuma.

5.3. Izpildītājam ir pienākums 3 (trīs) darba dienu laikā pēc Līguma 4.1.punktā norādītā paziņojuma saņemšanas dienas iesniegt Pasūtītājam Būvuzrauga profesionālās civiltiesiskās atbildības apdrošināšanas līgumu ar atbildības limitu 100% apmērā no Līguma summas uz Objekta būvdarbu un garantijas laiku atbilstoši Ministru kabineta 2014. gada 19. augusta noteikumiem Nr.502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”. Izpildītājs nodrošina, ka apdrošināšanas līgums ir spēkā (pirms esošās polises termiņa beigām tiek pagarināts) visā būvdarbu izpildes un garantijas termiņa laikā.

5.4. Ja Izpildītājs kā darba devējs ir apdrošinājis atbildīgā Būvuzrauga profesionālo civiltiesisko atbildību, kā arī citu darbinieku profesionālo civiltiesisko atbildību, apdrošināšanas polisei jāpievieno apdrošināto personu saraksts. Ja apdrošināšanas līgums par atbildīgā Būvuzrauga profesionālo civiltiesisko atbildību noslēgts uz noteiktu laiku, apdrošināšanas polisei jāpievieno apdrošinātāja izziņa (kopija), kas apliecina apdrošināšanas aizsardzības esamību attiecībā uz konkrēto Objektu.

5.5. Izpildītājs Būvuzrauga maiņu drīkst ierosināt, iesniedzot Pasūtītājam pamatojumu šādos gadījumos: 

5.5.1. Būvuzrauga darba nespēja;

5.5.2. Būvuzrauga darba attiecību izbeigšana ar Izpildītāju;

5.5.3. Būvuzrauga nāve.

5.6. Ja Būvuzrauga maiņa nepieciešama iepriekš neparedzamu apstākļu dēļ, jo Būvuzraugs nevar pildīt Līgumā paredzētos pienākumus, Izpildītājam par to nekavējoties – 1 (vienas) darba dienas laikā jāpaziņo Līguma 2.3.punktā norādītajam Pasūtītāja pārstāvim un, cik ātri vien iespējams, bet ne vēlāk kā 3 (trīs) darba dienu laikā, jāiesniedz Būvuzrauga maiņas rakstveida pieteikums. Līdz Būvuzrauga maiņas saskaņošanai Izpildītāja pienākums ir nodrošināt Līguma izpildi pilnā apmērā, nodrošinot promesošā Būvuzrauga aizvietošanu ar tādu darbinieku, kuram ir tiesības veikt būvuzraudzību. 

5.7. Pasūtītāja pārstāvis saskaņo vai noraida Būvuzrauga maiņu, izvērtējot katru gadījumu atsevišķi. 

5.8. Izpildītājs nedrīkst veikt Būvuzrauga maiņu pirms Pasūtītāja rakstveida apstiprinājuma saņemšanas.

5.9. Izpildītājam ir pienākums nomainīt ikvienu Darbu izpildē iesaistīto darbinieku 10 (desmit) darba dienu laikā, ja to pieprasa Pasūtītājs un pamato ar kādu no šādiem iemesliem:

5.9.1. Pasūtītājs ir konstatējis, ka Izpildītāja iesaistītais darbinieks nav uzsācis Darbus Objektā;

5.9.2. Izpildītāja iesaistītajam darbiniekam Pasūtītājs atkārtoti ir konstatējis paviršu (nepienācīgu) savu pienākumu pildīšanu;

5.9.3. Izpildītāja iesaistītajam darbiniekam Pasūtītājs ir konstatējis nekompetenci vai nolaidību;

5.9.4. Pasūtītājs ir konstatējis Līgumā noteikto saistību vai pienākumu nepildīšanu;

5.9.5. Pasūtītājs ir konstatējis atkārtotu darbību veikšanu, kas kaitē drošībai, veselībai vai vides aizsardzībai.

5.10. Pasūtītājs pieņem lēmumu atļaut vai atteikt darbinieku nomaiņu iespējami īsā laikā, bet ne vēlāk kā 5 (piecu) darba dienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Līguma šīs nodaļas noteikumiem.

6. Sadarbība

6.1. Par apstākļiem, kas var ietekmēt Darbu kvalitāti, termiņus vai izmaksas, Izpildītājam nekavējoties – 1 (vienas) darba dienas laikā jābrīdina Pasūtītāja pārstāvis un jāiesniedz ietekmes novērtējums saskaņā ar Būvuzraudzības darba uzdevuma 3.2.14. un 3.2.15.punktu.
6.2. Izpildītājam jāveic visas iespējamās darbības, kā arī jāsadarbojas ar Pasūtītāja pārstāvi, lai samazinātu zaudējumus vai izvairītos no sekām, ko var radīt Līguma 6.1.punktā minētie apstākļi.
6.3. Visa veida paziņojumiem, rīkojumiem, apstiprinājumiem, apliecinājumiem, ziņojumiem Pasūtītāja pārstāvim, saskaņojumiem un lēmumiem, kas jāizdod saskaņā ar Līgumu, jābūt izdotiem rakstveidā.
6.4. Pasūtītājam jāatbild uz Izpildītāja iesniegtajiem dokumentiem, tai skaitā samaksas dokumentiem, cik ātri vien iespējams, bet ne vēlāk kā 5 (piecu) darba dienu laikā pēc dokumentu saņemšanas.
6.5. Ja Pasūtītāja pārstāvis konstatē, ka Darbi netiek veikti atbilstoši Līgumam, tas jādokumentē un nekavējoties – 1 (vienas) darba dienas laikā jāinformē Izpildītājs.
6.6. Pasūtītāja pārstāvis pirms būvdarbu uzsākšanas Objektā iesniedz Izpildītājam būvniecības ieceres dokumentāciju, Būvdarbu līguma kopiju.
6.7. Laboratoriskās pārbaudes Izpildītājam jāorganizē sadarbībā ar Pasūtītāja pārstāvi atbilstoši Būvuzraudzības darba uzdevumam.
6.8. Būvdarbu kvalitātes garantijas termiņā konstatēto defektu labošanu Izpildītājs uzrauga par saviem līdzekļiem.
6.9. Ja Izpildītājs neveic vai atsakās veikt defektu novēršanas būvuzraudzību, Pasūtītājs ir tiesīgs nolīgt citu personu defektu novēršanas būvuzraudzībai, un Izpildītājam jāsedz defektu novēršanas būvuzraudzības izmaksas. Par lēmumu nodot defektu novēršanas būvuzraudzību citai personai Pasūtītājs informē Izpildītāju vismaz 5 (piecas) darba dienas iepriekš.
7. Apakšuzņēmēju un personāla nomaiņa

7.1. Izpildītāja piedāvājumā norādīto personālu un Apakšuzņēmējus pēc Līguma noslēgšanas drīkst nomainīt tikai ar Pasūtītāja rakstveida piekrišanu. Pasūtītājs nepiekrīt personāla un Apakšuzņēmēju nomaiņai, ja pastāv kāds no šādiem nosacījumiem:
7.1.1. piedāvātais personāls neatbilst Iepirkuma nolikumā noteiktajām prasībām, kas attiecas uz personālu vai tam nav vismaz tādas pašas kvalifikācijas un pieredzes kā personālām, kas tika vērtēts;

7.1.2. piedāvātais Apakšuzņēmējs neatbilst Iepirkuma nolikumā izvirzītajām prasībām, kas attiecas uz Apakšuzņēmējiem;

7.1.3. tiek nomainīts Apakšuzņēmējs, uz kura iespējām Iepirkumā Izpildītājs balstījies, lai apliecinātu savas kvalifikācijas atbilstību Iepirkuma nolikumā noteiktajām prasībām un piedāvātajam Apakšuzņēmējam nav vismaz tāda pati kvalifikācija, uz kādu Iepirkumā Izpildītājs atsaucies, apliecinot savu atbilstību Iepirkuma nolikumā noteiktajām prasībām, vai tas atbilst Publisko iepirkumu likumā norādītajiem izslēgšanas nosacījumiem;

7.1.4. piedāvātais Apakšuzņēmējs, kura sniedzamo pakalpojumu vērtība ir vismaz EUR 10 000 (desmit tūkstoši euro) no Līguma summas, atbilst Publisko iepirkumu likumā norādītajiem izslēgšanas nosacījumiem, izņemot Publisko iepirkumu likuma 42.panta pirmās daļas 1.punktā minēto izslēgšanas nosacījumu;

7.1.5. Apakšuzņēmēja maiņas rezultātā tiktu izdarīti tādi grozījumi Izpildītāja piedāvājumā, kuri, ja sākotnēji būtu iekļauti piedāvājumā, ietekmētu piedāvājuma izvēli atbilstoši Iepirkumā noteiktajiem piedāvājuma izvērtēšanas kritērijiem.

7.2. Izpildītājs drīkst veikt jauna Apakšuzņēmēja, kura sniedzamo pakalpojumu vērtība ir vismaz EUR 10 000 (desmit tūkstoši euro) no Līguma summas, iesaistīšanu Līguma izpildē, ja Izpildītājs par to paziņojis Pasūtītājam un saņēmis Pasūtītāja rakstveida piekrišanu Apakšuzņēmēja iesaistīšanai Līguma izpildē. Pasūtītājs nepiekrīt jauna Apakšuzņēmēja iesaistīšanai Līguma izpildē, ja pastāv kāds no šādiem nosacījumiem:

7.2.1. uz piedāvāto Apakšuzņēmēju attiecas Iepirkuma nolikumā minētiem izslēgšanas nosacījumie, izņemot Publisko iepirkumu likuma 42.panta pirmās daļas 1.punktā minēto izslēgšanas nosacījumu;

7.2.2. gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši Iepirkumā noteiktajiem piedāvājuma izvērtēšanas kritērijiem.

7.3. Pasūtītājs pieņem lēmumu atļaut vai atteikt Izpildītāja personāla vai Apakšuzņēmēja nomaiņu vai jauna apakšuzņēmēja iesaistīšanu Līguma izpildē Līguma 7.1. un 7.2.punktā minētajos gadījumos 5 (piecu) darba dienu laikā pēc tam, kad ir saņēmis visu informāciju un dokumentus, kas nepieciešami lēmuma pieņemšanai saskaņā ar Līguma 7.1. un 7.2.punktu.

7.4. Pēc Līguma noslēgšanas, bet ne vēlāk kā uzsākot Līguma izpildi, Izpildītājs iesniedz Pasūtītājam būvuzraudzības sniegšanā iesaistīto Apakšuzņēmēju (ja tādus plānots iesaistīt) sarakstu, kurā norāda Apakšuzņēmēja nosaukumu, kontaktinformāciju un to pārstāvēttiesīgo personu. Sarakstā norāda arī Apakšuzņēmēju apakšuzņēmējus. Līguma izpildes laikā Izpildītājs paziņo Pasūtītājam par jebkurām izmaiņām Apakšuzņēmēju sarakstā, kā arī papildina sarakstu ar informāciju par Apakšuzņēmēju, kas tiek vēlāk iesaistīts pakalpojumu sniegšanā. Informāciju par izmaiņām Apakšuzņēmēju sarakstā vai par jauna Apakšuzņēmēja piesaistīšanu Izpildītājs iesniedz Pasūtītājam rakstveidā, nosūtot to uz Pasūtītāja juridisko adresi vai pa e-pastu 2 (divu) darba dienu laikā no attiecīgu izmaiņu iestāšanos.

8. Līgumsods

8.1. Ja Pasūtītājs kavē Līguma 3.3., 3.5. un 3.6.punktā noteiktos maksājumu termiņus, Izpildītājam ir tiesības aprēķināt un Pasūtītājam ir pienākums maksāt Izpildītājam līgumsodu 0,05 % apmērā no Līgumā noteiktajā termiņā neveiktā maksājuma par katru nokavēto dienu, bet ne vairāk kā 10% apmērā no Līgumā noteiktajā termiņā nesamaksātās summas, neieskaitot PVN.
8.2. Ja Izpildītājs nenodrošina Būvuzraudzības darba uzdevumā noteikto prasību izpildi, Pasūtītājs aprēķina un Izpildītājam ir pienākums apmaksāt Pasūtītājam līgumsodu EUR 300,00 (trīs simti euro un 00 centi) apmērā par katru Pasūtītāja konstatēto gadījumu. 
8.3. Ja Izpildītājs nesniedz Pasūtītāja pārstāvim savā rīcībā esošu informāciju par situāciju Objektā vai sniedz nepatiesu informāciju, tad Pasūtītājs aprēķina un Izpildītājam ir pienākums apmaksāt Pasūtītājam līgumsodu EUR 500,00 (pieci simti euro un 00 centi) apmērā par katru Pasūtītāja konstatēto gadījumu.
8.4. Ja Izpildītājs nepilda Līguma 4.2.punkta nosacījumus, tad Pasūtītājs aprēķina un Izpildītājam ir pienākums maksāt Pasūtītājam līgumsodu 0,05% apmērā no Līguma summas par Objektu par katru nokavēto dienu, bet ne vairāk kā 10% apmērā no Līguma summas. 
8.5. Ja Izpildītājs neievēro Līgumā paredzētos termiņus (izņemot Līguma 4.2.punktu), Pasūtītājs aprēķina un Izpildītājam ir pienākums maksāt Pasūtītājam līgumsodu 0,05% apmērā no Līguma summas par katru nokavēto dienu, bet ne vairāk kā 10% apmērā no Līguma summas.

8.6. Ja atbildīgais Būvuzraugs kavē atskaites iesniegšanas termiņu, Izpildītājs maksā Pasūtītājam līgumsodu EUR 100,00 (viens simts euro un 00 centi) apmērā par katru Pasūtītāja konstatēto gadījumu.

8.7. Ja Izpildītājs saskaņo vai apstiprina neatbilstošus Objekta būvdarbu apjomus (piemēram, aktā par izpildītajiem darbiem (forma 2), segto darbu aktā) vai Objekta būvniecības ieceres dokumentācijā neatbilstošus parametrus vai tehnoloģiju, Izpildītājs maksā Pasūtītājam līgumsodu EUR 500,00 (pieci simti euro un 00 centi) apmērā par katru Pasūtītāja konstatēto gadījumu.
8.8. Līgumsoda pamatojums ir Pasūtītāja rakstveidā sastādīts akts, ar kuru ir iepazīstināts Izpildītājs.

8.9. Izpildītājam ir jāsedz tās Pasūtītāja izmaksas, kas Objekta būvniecības procesa laikā radušās no Izpildītāja prettiesiskas (spēkā esošajiem normatīvajiem aktiem un Līguma noteikumiem neatbilstošas) darbības vai bezdarbības. Atbildības limits ir 100% (viens simts procenti) no Līguma 3.1.punktā noteiktās Līguma summas, neieskaitot PVN.

8.10. Ja Pasūtītājs izbeidz Līgumu gadījumā, kad ar spēkā stājušos tiesas spriedumu tiek konstatēts, ka Izpildītājs nav sagatavojis neatkarīgu piedāvājumu un iesniedzis par to apliecinājumu saskaņā ar Iepirkuma nolikuma prasībām, Pasūtītājs piemēro līgumsodu 10% (desmit procentu) apmērā no Līguma summas.

9. Līguma termiņš un Līguma izbeigšana

9.1. Līgums stājas spēkā tā abpusējas parakstīšanas dienā un ir spēkā līdz Pušu saistību pilnīgai izpildei.
9.2. Ja Objekta būvdarbi netiek pabeigti Būvdarbu līgumā noteiktajā termiņā, Pasūtītājam ir tiesības uzdot Izpildītājam veikt Darbus līdz būvdarbu faktiskajam pabeigšanas laikam tādā apjomā, kāds nepieciešams Būvuzraudzības darba uzdevumā noteikto pienākumu veikšanai. 
9.3. Pasūtītājam ir tiesības vienpusēji izbeigt Līgumu šādos gadījumos:

9.3.1. Izpildītājs ir patvaļīgi pārtraucis Līguma izpildi;
9.3.2. Izpildītājs nav sasniedzams juridiskajā adresē;
9.3.3. Izpildītājs atkārtoti (vairāk kā vienu reizi) nenodrošina Līguma 4.sadaļā noteikto prasību izpildi;
9.3.4. Izpildītāja vainas dēļ ir radušās būtiskas Objekta būvdarbu neatbilstības;
9.3.5. ir pasludināts Izpildītāja maksātnespējas process, apturēta vai pārtraukta tā saimnieciskā darbība, uzsākta tiesvedība par Izpildītāja bankrotu vai tiek konstatēti citi apstākļi, kas liedz vai liegs Izpildītājam turpināt Līguma izpildi saskaņā ar Līguma noteikumiem vai kas negatīvi ietekmē Pasūtītāja tiesības, kas izriet no Līguma;
9.3.6. Izpildītājs saistībā ar Līguma noslēgšanu vai Līguma izpildes laikā ir sniedzis nepatiesas vai nepilnīgas ziņas vai apliecinājumus;
9.3.7. Izpildītājs saistībā ar Līguma noslēgšanu vai izpildi ir veicis prettiesisku darbību;
9.3.8. Izpildītājs pārkāpj vai nepilda citu būtisku Līgumā paredzētu pienākumu, t.sk., ja par Līguma noteikumu pārkāpumiem Izpildītājam piemēroto līgumsodu skaits ir 5 (pieci) vai vairāk, vai piemēroto līgumsodu kopsumma ir EUR 2 500,00 (divi tūkstoši pieci simti euro un 00 centi) vai vairāk;
9.3.9. Izpildītājs Līgumā noteiktajā termiņā un kārtībā neiesniedz Pasūtītājam Būvuzrauga obligātās profesionālās civiltiesiskās apdrošināšanas līgumu un citus atzīmes par būvdarbu uzsākšanu saņemšanai nepieciešamos dokumentus;
9.3.10. Publisko iepirkumu likuma 64.panta pirmajā daļā noteiktajos gadījumos;

9.3.11. ja saskaņā ar Starptautisko un Latvijas Republikas nacionālo sankciju likuma 11.1pantā noteikto Līgumu nav iespējams izpildīt, tādēļ, ka ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;

9.3.12. ja saskaņā ar Līguma 9.9. punktu tiek konstatēts, ka Līguma izpildi nav mērķtiecīgi turpināt vai Pasūtītājam nav pieejams finansējums Darbu uzsākšanai vai turpināšanai;

9.3.13. kad ar spēkā stājušos tiesas spriedumu tiek konstatēts, ka Izpildītājs nav sagatavojis neatkarīgu piedāvājumu un iesniedzis par to apliecinājumu saskaņā ar Iepirkuma nolikuma prasībām.
9.4. Izpildītājam ir tiesības vienpusēji izbeigt Līgumu šādos gadījumos:

9.4.1. Pasūtītājs neveic maksājumu un līgumsods sasniedz 10% (desmit procentus) no neapmaksātās summas, neieskaitot PVN;
9.4.2. Pasūtītājs pārkāpj vai nepilda citu būtisku Līgumā paredzētu pienākumu.

9.5. Līguma darbība tiek izbeigta, ja turpmāku Līguma izpildi padara neiespējamu vai apgrūtina nepārvarama vara.
9.6. Ja Līgums tiek izbeigts pirms Objekta būvdarbu pabeigšanas, Izpildītājam 14 (četrpadsmit)  dienu laikā jāiesniedz Pasūtītājam atskaite par Darbu izpildi un visa Darbu izpildes dokumentācija. Līguma izbeigšanas gadījumā samaksa par Darbu izpildi tiek veikta saskaņā ar Līguma 3.5.punkta noteikumiem. 
9.7. Līgums tiek izbeigts paziņojuma kārtībā. Līgums uzskatāms par izbeigtu ar dienu, kad adresāts ir saņēmis paziņojumu, kas ierakstītā pasta sūtījumā ir nosūtīts uz adresāta juridisko adresi. 

9.8. Līguma neizdevīgums, pārmērīgi zaudējumi, būtiskas nelabvēlīgas izmaiņas izejmateriālu, iekārtu, darbaspēka un citā tirgū, izpildes grūtības un citi līdzīgi apstākļi nav pamats Līguma izbeigšanai no Izpildītāja puses.

9.9. Ja Līguma izpildes gaitā noskaidrojas, ka objektīvu iemeslu dēļ Līguma izpildi nav mērķtiecīgi turpināt vai Pasūtītājam nav pieejams finansējums Darbu turpināšanai, Pasūtītājam jāaptur Līguma izpilde, par to rakstveidā brīdinot Izpildītāju. Šajā gadījumā 10 (desmit) darba dienu laikā jāizskata jautājums par Līguma izpildes turpināšanas lietderību un nosacījumiem. Pasūtītājs apmaksā to Darba apjomu, kas paveikts un ir Pasūtītāja pieņemts līdz Līguma apturēšanas brīdim, par ko Puses savstarpēji rakstveidā vienojas.

10. Nepārvarama vara

10.1. Puses nav atbildīgas par savu saistību izpildi, ne arī par saistību neizpildes vai nepienācīgas izpildes rezultātā otrai Pusei radītiem zaudējumiem, ja tas noticis nepārvaramas varas apstākļu rezultātā, kurus Puses nevarēja ne paredzēt, ne novērst. 

10.2. Nepārvaramas varas apstākļu iestāšanās gadījumā saistību izpildes termiņš tiek atlikts attiecīgi tik ilgi, kamēr šie apstākļi beidzas. Šis noteikums ir attiecināms tikai uz tām saistībām (veicamajiem darbiem, sniedzamajiem pakalpojumiem), kuru izpilde tiek tādējādi kavēta.

10.3. Gadījumā, ja rodas nepārvaramas varas apstākļi, kas ietekmē Līguma atsevišķu darbu izpildes termiņus, bet netraucē izpildīt Līgumu kopumā, Puses saskaņo savu turpmāko rīcību attiecībā uz Līguma izpildi un tā termiņiem.

10.4. Pusei, kuras darbību apgrūtina nepārvaramas varas apstākļi, nekavējoties jāinformē par to otra Puse, pievienojot jebkādu informāciju, kas apliecina nepārvaramas varas apstākļus, un norādot uz šādu nepārvaramas varas apstākļu ietekmi uz Līguma izpildi, kā arī jāpieliek visas saprātīgās pūles, lai mazinātu nepārvaramas varas apstākļu radītās sekas.

10.5. Ja nepārvaramas varas apstākļi turpinās ilgāk par 2 (diviem) mēnešiem, Pusēm ir tiesības vienpusēji izbeigt Līguma darbību kopumā vai arī attiecībā uz to daļu, kuru izpildi traucē nepārvaramas varas apstākļi. Šādā gadījumā nevienai no Pusēm nav tiesību uz zaudējumu atlīdzību un tiek veikts norēķins par faktiski padarītajiem darbiem, kuri ir nodoti Līgumā noteiktajā kārtībā.

11. Strīdu risināšana

Visus strīdus, kas izriet no Līguma, Puses risina savstarpējās pārrunās. Ja strīds pārrunās netiek atrisināts, to izskata Latvijas Republikas vispārējās instances tiesā saskaņā ar spēkā esošajiem normatīvajiem aktiem.

12. Fizisko personu datu apstrāde

12.1. Pusei ir tiesības apstrādāt no otras Puses iegūtos fizisko personu datus tikai ar mērķi nodrošināt Līgumā noteikto saistību izpildi, ievērojot tiesību normatīvajos aktos noteiktās prasības šādu datu apstrādei un aizsardzībai, ievērojot Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasības.

12.2. Puse, kura nodod otrai Pusei fizisko personu datus apstrādei, atbild par piekrišanu iegūšanu no attiecīgajiem datu subjektiem vai cita pamatojuma esību fizisko personu datu likumīgai apstrādei.

12.3. Puses apņemas nenodot tālāk trešajām personām no otras Puses iegūtos fizisko personu datus, izņemot gadījumus, kad līgumā ir noteikts citādāk vai tiesību normatīvie akti paredz šādu datu nodošanu.

12.4. Neskatoties uz iepriekšējā punktā minēto, Izpildītājs piekrīt, ka Pasūtītājs nodod no Izpildītāja saņemtos fizisko personu datus trešajām personām, kas sniedz Pasūtītājam pakalpojumus un ar kurām Pasūtītājs sadarbojas tā darbības un Līguma izpildes nodrošināšanai.

12.5. Puses apņemas pēc otras Puses pieprasījuma iznīcināt no otras Puses iegūtos fizisko personu datus, ja izbeidzas nepieciešamība tos apstrādāt Līguma izpildes nodrošināšanai.
13. Papildus noteikumi

13.1. Pasūtītājam ir tiesības sniegt visas ar Līguma noslēgšanu un izpildi saistītās ziņas citām iestādēm, kurām ir tiesības pieprasīt un saņemt šīs ziņas saistībā ar ārējā normatīvajā aktā noteikto uzdevumu vai funkciju izpildi.
13.2. Visi no Līguma izrietošie paziņojumi, brīdinājumi, sarakste, saskaņojumi un cita informācija un dokumentācija ir noformējama rakstveidā latviešu valodā un nododama otrai Pusei personīgi pret parakstu vai nosūtāma pa faksu, e-pastu vai ierakstītā vēstulē ar pasta vai ar kurjerpasta starpniecību uz Līgumā norādīto vai Puses Līgumā noteiktajā kārtībā paziņoto juridisko adresi. 

13.3. Visi Līguma pielikumi pēc Līguma abpusējas parakstīšanas kļūst par tā neatņemamu sastāvdaļu un ir grozāmi tikai rakstveidā un pēc abpusējas saskaņošanas. Nekādi mutiski papildinājumi un vienošanās netiek uzskatīti par Līguma sastāvdaļu.

13.4. Līgumam tā noslēgšanas brīdī ir pievienots pielikums Nr.1 “Būvuzraudzības darba uzdevums”; pielikums Nr.2 “Darbu daudzumu un izmaksu saraksts”, kas ir Līguma neatņemamas sastāvdaļas, un pielikums Nr.3 “Būvuzrauga iknedēļas atskaites forma”
13.5. Līguma neatņemama sastāvdaļa ir Pasūtītāja noslēgtā Būvdarbu līguma apliecināta kopija un būvniecības ieceres dokumentācija, kura viens eksemplārs tiek izsniegts Izpildītājam pēc Būvdarbu līguma noslēgšanas.
13.6. Līguma pamatteksts sagatavots uz 10 (desmit) lapām ar pielikumiem uz 9 (deviņām) lapām, parakstīts ar drošu elektronisko parakstu, kas satur laika zīmogu. Līguma parakstīšanas diena ir pēdējā parakstītāja pievienotā laika zīmoga datums un laiks.

14. Pušu rekvizīti

Pasūtītājs:                                                                         Izpildītājs:                                                 

Rīgas valstspilsētas pašvaldības
Piegādātāju apvienība “KBL&ISL”
Ārtelpas un mobilitātes departaments 

     
                 

_____________________________                               _______________________________
� Pieļaujams, ka Izpildītājs rēķinu iesniedz retāk kā 1 (vienu) reizi mēnesī proporcionāli veiktajiem un Pasūtītāja pieņemtajiem būvdarbiem Objektā vai atbilstoši paveiktajam apjomam attiecībā uz laboratoriskajām pārbaudēm. 


Par kārtējā kalendārajā gadā veiktajiem Darbiem rēķins, kura samaksas termiņš ir tas pats kalendārais gads, ievērojot Līguma 3.3.apakšpunktā norādīto samaksas termiņu, iesniedzams obligāti. 





1
Šis dokuments ir parakstīts ar elektronisko parakstu (bez droša e-paraksta)
Šis dokuments ir parakstīts ar drošu elektronisko parakstu un satur laika zīmogu

2
Šis dokuments ir parakstīts ar drošu elektronisko parakstu un satur laika zīmogu

